আলবেনীয় ফুটবল অ্যাসোসিয়েশন
আলবেনীয় ফুটবল অ্যাসোসিয়েশন (আলবেনীয়: Federata Shqiptare e Futbollit, ইংরেজি: Albanian Football Association; এছাড়াও সংক্ষেপে এএফএ নামে পরিচিত) হচ্ছে আলবেনিয়ার ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯৩০ সালের ৬ই জুন তারিখে প্রতিষ্ঠিত হয়েছে। এটি প্রতিষ্ঠার ২ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ২৪ বছর পর ১৯৫৪ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর আলবেনিয়ার রাজধানী তিরানায় অবস্থিত। এই সংস্থাটি আলবেনিয়ার পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে কাটেগরিয়া সুপারিওরে, আলবেনীয় কাপ এবং আলবেনীয় সুপার কাপের মতো প্রতিযোগিতার সকল কার্যক্রম পরিচালনা করে। বর্তমানে আলবেনীয় ফুটবল অ্যাসোসিয়েশনের সভাপতির দায়িত্ব পালন করছেন আর্মান্ড ডুকা এবং সাধারণ সম্পাদকের দায়িত্ব পালন করছেন ইলির শুকলু।